- यहोशू
- <
- 6
- >

6
यरीहो नगर को विनाश
1 इस्राएली लोगों को वजह यरीहो नगर को फाटक बन्द कर दियो गयो होतो, कोयी भी नगर को अन्दर नहीं आय सकत होतो अऊर नहीं कोयी बाहेर जाय सकत होतो। 2 फिर परमेश्वर न यहोशू सी कह्यो, “देख मय यरीहो नगर ख ओको राजा अऊर योद्धावों समेत तोरो वश म कर देऊ हय। 3 येकोलायी तुम म जितनो योद्धा हय नगर ख घेर ले, अऊर ऊ नगर को चारयी तरफ दिन म एक बार चक्कर लगाये। अऊर छय दिन तक असोच करतो रहो। 4 अऊर सात याजक मेंढा को सींगो सी बन्यो सात नरसिंगा ले क सन्दूक को आगु आगु चलेंन; फिर सातवों दिन तुम नगर को चारयी तरफ सात बार घूमो, अऊर याजक भी नरसिंगा फूकतो चलेंन। 5 अऊर जब हि मेंढा को सींगो को नरसिंगा देर तक फूकतो रहेंन, तब सब लोग नरसिंगा को आवाज सुनतोच बड़ो आवाज सी जय जयकार करेंन; तब नगर की दीवाल नीव गिर जायेंन, अऊर सब लोग अपनी आंखी को सामने सीधो चलतो जाये।”
6 येकोलायी नून को टुरा यहोशू न याजकों ख बुलाय क कह्यो, “वाचा को सन्दूक ख उठाय लेवो, अऊर सात याजक परमेश्वर को सन्दूक को आगु आगु मेंढा को सींगो को सात नरसिंगा ले क चलेंन।” 7 फिर ओन इस्राएली लोगों सी कह्यो, “आगु बढ़ क नगर को चारयी तरफ घुम क आवो; अऊर हथियार लियो हुयो आदमी परमेश्वर को सन्दूक को आगु आगु चले।”
8 अऊर जब यहोशू या बाते लोगों सी कह्य चुक्यो, त हि सात याजक जो परमेश्वर को सामने सात नरसिंगा लियो हुयो होतो नरसिंगा फूकतो हुयो चले, अऊर याजक परमेश्वर की वाचा को सन्दूक ख ले क उन्को पीछु पीछु चल्यो। 9 अऊर हथियार लियो हुयो आदमी नरसिंगा फूकन वालो याजकों को आगु आगु चले, अऊर पीछु वालो सन्दूक को पीछु पीछु चले, अऊर याजक नरसिंगा फूकतो हुयो चले। 10 अऊर यहोशू न लोगों ख आज्ञा दी, “जब तक मय तुम्ख जय जयकार करन की आज्ञा नहीं देऊ, तब तक जय जयकार मत करो, अऊर नहीं तुम्हरो कोयी आवाज सुनन म आये, अऊर नहीं कोयी बात तुम्हरो मुंह सी निकलनो चाहिये; जब मय तुम्ख आज्ञा देऊ तब जय जयकार करो।” 11 ओन परमेश्वर को सन्दूक ख एक बार नगर को चारयी तरफ घुमवायो; तब हि छावनी म आयो, अऊर रात वहां बितायी।
12 यहोशू सुबेरे उठ्यो, अऊर याजकों न परमेश्वर को सन्दूक उठाय लियो। 13 अऊर उन सात याजकों न मेंढा को सींगो को सात नरसिंगा ले क परमेश्वर को सन्दूक को आगु आगु लगातार फूकतो हुयो चल रह्यो होतो; अऊर उन को आगु हथियार लियो हुयो आदमी चल रह्यो होतो, अऊर पीछु वालो परमेश्वर को सन्दूक को पीछु चल रह्यो होतो, अऊर याजक नरसिंगा फूकतो चली गयो। 14 यो तरह हि दूसरो दिन भी एक बार नगर को चारयी तरफ घुम क छावनी म लौट आयो। अऊर योच तरह उन्न छय दिन तक करयो।
15 फिर सातवों दिन भुन्सारो ख उठ क उच रीति सी नगर ख चारयी तरफ सात बार घुम्यो; केवल उच दिन हि सात बार घुम्यो। 16 तब सातवों बार याजक नरसिंगा फूक रह्यो होतो, तब यहोशू न लोगों सी कह्यो, “जय जयकार करो; कहालीकि परमेश्वर न यो नगर तुम्ख दे दियो हय। 17 अऊर नगर अऊर जो कुछ चिज ओको म हय परमेश्वर ख बलि को रूप म अर्पन कर क् पूरो तरह सी नाश कर दियो जायेंन; केवल राहब वेश्या अऊर जितनो ओको घर म होतो हि जीन्दो छोड़्यो जायेंन, कहालीकि ओन हमरो भेज्यो हुयो दूतों ख लूकाय क रख्यो होतो। 18 अऊर तुम नाशवान चिजों सी सावधानी सी अपनो आप ख अलग रखो, असो नहीं होय की नाश होन वाली की चिज ठहराय क बाद म वाच नाश होन वाली चिज म सी कुछ ले लेवो, अऊर यो तरह इस्राएली छावनी ख भ्रष्ट कर क् ओख संकट म डाल देवो। 19 सब चांदी, सोना, अऊर जो बर्तन पीतल अऊर लोहा को हय, हि परमेश्वर लायी पवित्र हय, अऊर ओकोच भण्डार म रख्यो जाय।”
20 ✡6:20 इब्रानियों ११:३०तब लोगों न जय जयकार करयो, अऊर याजक नरसिंगा फूकतो रह्यो। अऊर जब लोगों न नरसिंगा को आवाज सुन्यो त फिर बड़ी आवाज सी उन्न जय जयकार करयो, तब नगर की दीवाल गिर गयी, अऊर लोग सीधो ऊ नगर म घुस गयो, अऊर नगर पर अधिकार कर लियो। 21 ओको बाद उन्न नगर को सब बाई, आदमी, जवान, बुजूर्ग, बईल, मेंढी अऊर गधा ख अर्पन की चिज जान क तलवार सी मार डाल्यो।
22 तब यहोशू न उन दोयी आदमियों सी जो ऊ देश म भेद लेन गयो होतो कह्यो, “अपनी कसम को अनुसार वा वेश्या को घर म जाय क ओख अऊर जो ओको घर म होना उन्ख भी निकाल लावो।” 23 तब हि दोयी जवान भेदी अन्दर जाय क राहब ख, अऊर ओको माय-बाप, भाऊवों, अऊर सब ख जो ओको घर म रहत होतो, बल्की ओको सब कुटुम्बियों ख निकाल लायो, अऊर इस्राएल की छावनी को बाहेर बैठाय दियो। 24 तब उन्न नगर ख अऊर जो कुछ ओको म होतो, सब ख आगी लगाय क जलाय दियो; केवल चांदी, सोना, अऊर जो बर्तन पीतल अऊर लोहा को होतो, उन्ख उन्न परमेश्वर को भवन को भण्डार म रख दियो।
25 ✡6:25 इब्रानियों ११:३१अऊर यहोशू न राहब वेश्या अऊर ओको बाप को घराना ख, बल्की ओको सब लोगों ख जीन्दो छोड़ दियो; अऊर अज तक ओको वंश इस्राएलियों को बीच म रह्य हय, कहालीकि जो दूत यहोशू न यरीहो नगर को भेद लेन भेज्यो होतो उन्ख ओन लूकाय क रख्यो होतो।
26 ✡6:26 १ राजा १६:३४फिर उच समय यहोशू न इस्राएलियों को सामने कसम दी, अऊर कह्यो, “जो आदमी उठ क यो नगर यरीहो ख फिर सी बनायेंन ऊ परमेश्वर को तरफ सी श्रापित होयेंन।
“जब ऊ ओको पायवा डालेंन तब ओको बड़ो टुरा मरेंन;
अऊर जब ऊ ओको फाटक लगायेंन तब ओको छोटो टुरा मर जायेंन।”
27 अऊर परमेश्वर यहोशू को संग रह्यो; अऊर यहोशू की कीर्ति ऊ पूरो देश म फैल गयी।

- यहोशू
- <
- 6
- >

✡6:20 6:20 इब्रानियों ११:३०

✡6:25 6:25 इब्रानियों ११:३१

✡6:26 6:26 १ राजा १६:३४

© 2020-2025 TWFTW