- लैव्यव्यवस्था
- <
- 23
- >

23
त्यौहारों की विधियां
1 फिर परमेश्वर न मूसा सी कह्यो, 2 इस्राएलियों सी कहो कि परमेश्वर को त्यौहार तुम पवित्र सभा ख एकजूट करन लायी ठहरायो समय पर प्रचार करनो पड़ेंन, हि मोरो त्यौहार यो आय। 3 छय दिन काम-काज करयो जायेंन, पर सातवों दिन परमविश्राम को अऊर पवित्र सभा को दिन आय; ओको म कोयी तरह को काम-काज नहीं करयो जायेंन; ऊ तुम्हरो घरों म परमेश्वर को आराम दिन ठहरेंन।
फसह अऊर अखमीरी रोटी को त्यौहार
(गिनती २८:१६-२५)
4 “फिर परमेश्वर को त्यौहार जेको म सी एक एक को ठहरायो हुयो समय म तुम्ख पवित्र सभा करन लायी प्रचार करनो पड़ेंन हि यो आय। 5 पहिलो महिना को चौदावों दिन शाम को समय परमेश्वर को फसह को त्यौहार मनायो जाय। 6 अऊर उच महिना को पन्द्रावों दिन ख परमेश्वर को लायी अखमीरी रोटी को त्यौहार मनायो जाय; ओको म तुम सात दिन तक अखमीरी रोटी खायो करो। 7 ओको म पहिलो दिन तुम्हरी पवित्र सभा होयेंन; अऊर ऊ दिन मेहनत को कोयी काम मत करो। 8 पर सात दिन तक तुम परमेश्वर ख अग्निबलि चढ़ायो करो; अऊर सातवों दिन पवित्र सभा होयेंन; ऊ दिन कोयी मेहनत को काम मत करो।”
9 फिर परमेश्वर न मूसा सी कह्यो, 10 “इस्राएलियों सी कहो कि जब तुम ऊ देश म सिरो जेक परमेश्वर तुम्ख देवय हय अऊर ओको म की फसल काटो, तब अपनो अपनो पक्यो खेत की पहली फसल की एक पेंढी याजक को जवर लायो करो; 11 अऊर याजक ऊ पेंढी ख परमेश्वर को सामने हिलायेंन, कि ऊ तुम्हरो लायी स्विकारयो जायेंन; ऊ ओख आराम दिन को दूसरों दिन हिलायेंन। 12 अऊर जो दिन तुम पेंढी हिलावो उच दिन एक साल को निर्दोष मेंढी को बच्चा परमेश्वर लायी होमबलि चढ़ावो। 13 अऊर ओको संग अनाज भेंट एपा को दसवों अंश जैतून को तेल सी सान्यो हुयो मैदा होय, सुखदायक सुगन्ध लायी परमेश्वर को हवन को रूप म चढ़ायो जाय; अऊर ओको संग पेयबलि लायी दोय लिटर अंगूरीरस भी चढ़ायो जाय। 14 जब तक तुम नयी फसल को चढ़ावा अपनो परमेश्वर को जवर नहीं लावो, तब तक नयी फसल की रोटी यां भूज्यो दाना यां कच्चो दाना मत खावो; यो तुम्हरी पीढ़ी सी पीढ़ी म तुम्हरो घराना म हमेशा की विधि ठहरेंन।
कटनी को त्यौहार
(गिनती २८:२६-३१)
15 “फिर ऊ आराम दिन को दूसरो दिन सी, मतलब जो दिन सी तुम हिलायी जान वाली भेंट की पेंढी ख लावो, ऊ दिन सी पूरो सात आराम दिन गिन लेवो; 16 सातवों आराम दिन को दूसरो दिन को बाद सी पचास दिन गिनो, अऊर पचासवों दिन परमेश्वर लायी नयो अन्नबलि चढ़ावो। 17 तुम अपनो घरों सी हिलावन की भेंट बलि को रूप म चढ़ावन लायी दोय किलो मैदा की दोय रोटियां लावो; जो परमेश्वर ख पहली फसल को रूप म चढ़ावन लायी खमीर को संग पकायी जाय। 18 अऊर वा रोटी को संग एक एक साल को सात पूर्ण स्वस्थ मेंढी को बच्चा, अऊर एक बछड़ा अऊर दोय मेढ़े चढ़ावो; हि अपनो अपनो अनाज भेंट अऊर पेयबलि समेत परमेश्वर लायी अग्निबलि को जसो चढ़ायो जाये, मतलब हि परमेश्वर लायी सुखदायक सुगन्ध देन वालो हवन ठहरे। 19 फिर पापबलि लायी एक बकरा, अऊर मेल-मिलाप बलि लायी एक एक साल को दोय मेंढी को बच्चा चढ़ावो। 20 तब याजक उन्ख पहली फसल की रोटी समेत परमेश्वर को सामने हिलावन की भेंट लायी हिलाये, अऊर इन रोटियों को संग हि दोयी मेंढी को बच्चा भी हिलायो जाये; हि परमेश्वर लायी पवित्र, अऊर याजक को भाग ठहरेंन। 21 अऊर उच दिन यो प्रचार करो कि अज हमरी एक पवित्र सभा होयेंन; अऊर मेहनत को कोयी काम मत करो; यो तुम्हरो पूरो घराना म तुम्हरी पीढ़ी पीढ़ी म हमेशा की विधि ठहरेंन।
22 “जब तुम अपनी जमीन की फसल काटो तब खेतों ख पूरो को पूरो मत काटो, अऊर नहीं फसल की कटायी को बाद गिरी हुयी लोम्बा जमा करो; ओख गरीब अऊर परदेशियों लायी छोड़ देवो; मय तुम्हरो परमेश्वर यहोवा आय।”
नयो साल को त्यौहार
(गिनती २९:१-६)
23 फिर परमेश्वर न मूसा सी कह्यो, 24 “इस्राएलियों सी कहो कि सातवों महिना को पहिलो दिन ख तुम्हरो लायी खास आराम को होना; ओको म याद दिलावन लायी नरसिंगा फूक्यो जाय, अऊर एक पवित्र सभा जमा हो। 25 ऊ दिन तुम मेहनत को कोयी काम मत करो, अऊर परमेश्वर लायी एक अग्निबलि चढ़ावो।”
प्रायश्चित को दिन
(गिनती २९:७-११)
26 फिर परमेश्वर न मूसा सी कह्यो, 27 उच सातवों महिना को दसवों दिन पश्चाताप को दिन मान्यो जाये; ऊ तुम्हरो पवित्र सभा को दिन होयेंन, अऊर ओको म तुम उपवास करो अऊर परमेश्वर लायी अग्निबलि चढ़ावो। 28 ऊ दिन तुम कोयी तरह को काम-काज मत करो; कहालीकि ऊ पश्चाताप को दिन चुन्यो गयो हय जेको म तुम्हरो परमेश्वर यहोवा को सामने तुम्हरो लायी पश्चाताप करयो जायेंन। 29 येकोलायी जो आदमी ऊ दिन खुद दु:ख नहीं सहेंन ऊ अपनो लोगों म सी नाश करयो जायेंन। 30 अऊर जो आदमी ऊ दिन कोयी तरह को काम-काज करेंन ऊ आदमी ख मय ओको लोगों को बीच म सी नाश कर डालूं। 31 तुम कोयी तरह को काम-काज मत करो; यो तुम्हरी पीढ़ी पीढ़ी म तुम्हरो घराना म हमेशा की विधि होयेंन। 32 ऊ दिन तुम्हरो लायी परमविश्राम को होयेंन, ओको म तुम खुद दु:ख देवो; अऊर ऊ महिना को नववों दिन की शाम सी ले क दूसरो दिन की शाम तक अपनो खास आराम दिन मान्यो करो।
खोपड़ियों को त्यौहार
(गिनती २९:१२-४०)
33 फिर परमेश्वर न मूसा सी कह्यो, 34 “इस्राएलियों सी कहो कि उच सातवों महिना को पन्द्रावों दिन सी सात दिन तक परमेश्वर लायी खोपड़ियों को त्यौहार मनायो जाये। 35 पहिलो दिन पवित्र सभा होयेंन; ओको म मेहनत को कोयी काम मत करो।
36 “सातवों दिन परमेश्वर लायी अग्निबलि चढ़ायो करो, फिर आठवों दिन तुम्हरी पवित्र सभा होयेंन, अऊर परमेश्वर लायी हवन चढ़ावो; ऊ महासभा को दिन आय, अऊर ओको म मेहनत को कोयी काम मत करो। 37 परमेश्वर को ठहरायो त्यौहार योच आय, इन म तुम परमेश्वर ख बलिदान चढ़ावो, मतलब अग्निबलि, अन्नबलि, मेल-मिलाप बलि अऊर अंगूरीरस, हर एक अपनो अपनो नियुक्त समय पर चढ़ायो जाय अऊर पवित्र सभा को प्रचार करो। 38 इन सब सी जादा परमेश्वर को आराम दिनों ख मानो, अऊर अपनी भेंटों, अऊर मन्नतों, अऊर खुद की इच्छा सी बलियों ख परमेश्वर ख चढ़ायो करो।
39 “फिर सातवों महिना को पन्द्रावों दिन ख, जब तुम जमीन की फसल ख जमा कर लेवो, तब सात दिन तक परमेश्वर को त्यौहार मनावो; पहिलो अऊर आठवों दिन खास आराम को दिन होयेंन। 40 अऊर पहिलो दिन तुम अच्छो अच्छो झाड़ को फर, अऊर खजूर को डगालियां, अऊर घनो झाड़ो की डगालियां, अऊर नदी को किनार को मजनूं झाड़ की डगाली ले क अपनो परमेश्वर यहोवा को सामने सात दिन तक खुशी मनावो। 41 हर साल सात दिन तक परमेश्वर लायी यो त्यौहार मनावो; यो तुम्हरी पीढ़ी सी पीढ़ी म हमेशा की विधि ठहरेंन कि सातवों महिना म यो त्यौहार मनायो जाय। 42 सात दिन तक तुम खोपड़ियों म रह्यो करो, मतलब जितनो जनम सी इस्राएली हय हि सब को सब खोपड़ियों म रहेंन, 43 येकोलायी कि तुम्हरी पीढ़ी सी पीढ़ी को लोगों ख एहसास होय जाये, कि परमेश्वर न हम इस्राएलियों ख मिस्र देश सी निकाल लायो होतो; तब हम्ख खोपड़ियों म निवास करायो होतो; मय तुम्हरो परमेश्वर यहोवा आय।”
44 अऊर मूसा न इस्राएलियों ख परमेश्वर को त्यौहार को ठहरायो समय बतायो।

- लैव्यव्यवस्था
- <
- 23
- >

© 2020-2025 TWFTW